b'\n_START_ARTICLE_\nHenri Guise\n_START_PARAGRAPH_\nHenri Guise (oikeastaan Henri I de Lorraine, Guisen herttua) (31. joulukuuta 1550 \xe2\x80\x93 23. joulukuuta 1588 Blois) oli ranskalainen sotilas ja poliitikko. H\xc3\xa4n taisteli hugenotteja vastaan Ranskan uskonsodissa ja oli katolisen liigan johtaja._NEWLINE_Henri Guise oli Fran\xc3\xa7ois Guisen vanhin poika. H\xc3\xa4n oli yksi katolisen puolen johtajista Ranskan uskonsodissa ja hugenottien p\xc3\xa4\xc3\xa4vastustaja. H\xc3\xa4n osallistui P\xc3\xa4rttyliny\xc3\xb6n veril\xc3\xb6ylyn suunnitteluun 1572 ja oli mukana perustamassa katolista liigaa vuonna 1576._NEWLINE_Espanjan kuningas Filip II liittoutui katolisen liigan kanssa 1584. Kun Espanjan voittamaton armada eteni pohjoiseen vuonna 1588 tavoitteenaan ly\xc3\xb6d\xc3\xa4 protestanttinen Englanti, Ranskan kuningas Henrik III antoi periksi katoliselle osapuolelle. Armada kuitenkin k\xc3\xa4rsi tappion hein\xc3\xa4kuussa 1588 ja voimasuhteet Ranskassakin muuttuivat. Jouluna 1588 Henrik III houkutteli Guisen suvun p\xc3\xa4\xc3\xa4miehet Henri Guisen ja t\xc3\xa4m\xc3\xa4n veljen kardinaali Louis Guisen Bloisin linnaan, miss\xc3\xa4 molemmat salamurhattiin.'